Z A P I S N I K
15. sjednice Vijeća Gradske četvrti Brezovica, 
održane 31. kolovoza 2022. u sjedištu Gradske četvrti Brezovica,
 Brezovička cesta 100, s početkom u 17,30 sati.


Nazočni članovi Vijeća Gradske četvrti Brezovica: 
Tomislav Cavrić, Ivan Pucko, Irena Borovina, Zdravko Harmicar, Vladimir Iviček, Zlatko Katulić, Ivica Kovačić, Ivica Mavračić, Marina Pucević, Srećko Tatar i Nenad Žugaj.

Nazočni djelatnici Gradskog ureda za mjesnu samoupravu, civilnu zaštitu i sigurnost:
Milan Kulaš, voditelj Područnog odsjeka Brezovica (Novi Zagreb), Petar Vukelić.

Sjednicu otvara gospodin Tomislav Cavrić, predsjednik Vijeća Gradske četvrti Brezovica i pozdravlja sve nazočne.
Konstatira da sjednici nazoče svi članovi Vijeća te da su stečeni uvjeti za raspravu i pravovaljano odlučivanje.
Prije utvrđivanja dnevnog reda, predsjednik otvara raspravu o zapisniku 14. sjednice.
S obzirom na to da nema primjedba na zapisnik, predsjednik predlaže usvajanje zapisnika, Vijeće je jednoglasno (11 „za“) usvojilo zapisnik 14. sjednice.
Predsjednik konstatira da su članovi Vijeća primili prijedlog dnevnog reda i materijale. Pita ima li prijedloga za dopunu. S obzirom na to da nema, prijedlog dnevnog reda daje na glasovanje.
Vijeće je jednoglasno (11 „za“) usvojilo 

DNEVNI RED :

1. Prijedlog zaključka o prijedlogu imenovanja ulice Dugi put u naselju Havidić Selo
2. Realizacija Plana komunalnih aktivnosti Gradske četvrti Brezovica u 2022.
3. Prijedlog zaključka o prijedlogu za obnovu prometne signalizacije na području Gradske četvrti Brezovica
  4.  Prijedlog zaključka o zahtjevu za žurnije izvođenje vodoopskrbnih i kanalizacijskih
       priključaka na području Gradske četvrti Brezovica
  5.  Pitanja, prijedlozi i obavijesti
- Posebni Javni poziv za financiranje programa Kulture i umjetnosti u zajednici

Ad 1) Prijedlog zaključka o prijedlogu imenovanja ulice Dugi put u naselju Havidić Selo

Predsjednik Vijeća Tomislav Cavrić informira kako je Vijeće Mjesnog odbora Havidići donijelo zaključak kojim traži da se neimenovani javni put u Havidić Selu nazove imenom Dugi put. Otvara raspravu.
Marina Pucević postavila je pitanje o lokaciji puta. 
Petar Vukelić odgovorio je da se put nalazi južno od centra naselja i ulice Šafrani.
Budući da se nitko ne javlja za riječ, predsjednik Vijeća predlaže usvajanje zaključka. Vijeće je jednoglasno (11 „za“) donijelo

ZAKLJUČAK
                               o prijedlogu imenovanja ulice Dugi put u naselju Havidić Selo


1. Vijeće Gradske četvrti Brezovica razmotrilo je prijedlog Vijeća Mjesnog odbora Havidići za imenovanje ulice u naselju Havidić Selo.

   
1. Uvidom u Zajednički informacijski sustav zemljišnih knjiga i katastra utvrđeno je da je čestica za koje se predlaže imenovanje označena kao javno dobro put te se, sukladno  prijedlogu Vijeća Mjesnog odbora Havidići, predlaže:

· imenovanje puta (k.č. 3061 k.o. Dragonožec) koji se odvaja od ulice Katuni prema sjeveru do ulice Šafrani u ulicu Dugi put.


1. Ovaj se zaključak dostavlja Odboru za imenovanje naselja, ulica i trgova Gradske skupštine Grada Zagreba te Gradskom uredu za katastar i geodetske poslove.                       


Ad 2) Realizacija Plana komunalnih aktivnosti Gradske četvrti Brezovica u 2022.

[bookmark: _GoBack]Predsjednik Vijeća Tomislav Cavrić izvještava kako je članovima Vijeća e-poštom dostavio tablicu u kojoj je vidljiv status akcija iz Plana komunalnih aktivnosti Gradske četvrti Brezovica u 2022. Trenutno se čeka da iz Ureda gradonačelnika stigne ugovor za izgradnju nogostupa na Dragonožečkoj cesti u Odranskom Obrežu. Od predstavnika Zagrebačkih cesta primljena je neslužbena informacija da navedena podružnica trenutno nema cijevi za uređivanje oborinske odvodnje u ulici Starjak te će predsjednik Vijeća žurno uputiti zahtjev za očitovanjem od strane voditelja Zagrebačkih cesta. Ukoliko se navedena akcija na Starjaku neće izvesti, pristupit će se uređivanju ulice Kraljevečki brijegi. Od izvođača radova brušenja, lakiranja parketa i ličenja učionica u Osnovnoj školi Brezovica dobiveno je obećanje da će se radovi u školi izvesti do početka školske godine. Otvara raspravu.
	Vladimir Iviček informira članove Vijeća kako je na zadnjoj sjednici Skupštine Grada Zagreba zatražio gradonačelnika informaciju kada kreće akcija iz Programa građenja komunalne infrastrukture na području Grada Zagreba u 2022. godini, izgradnja nogostupa u Hudobičkoj ulici. Od pomoćnik pročelnika za ceste Krunoslava Tepeša prvo je dobio informaciju da je navedena akcija spremna za gradnju, a kasnije informaciju da se čeka potpisivanje ugovora od strane gradonačelnika. Sutra će otići do Krunoslava Tepeša da sazna informaciju zašto se ne ide u uvođenje u posao. 
	Ivan Pucko pitao je zašto će se uređivanje kolnika u Grančarima, Grančarskoj ulici IV. odvojku izvesti putem asfalterskog programa. 
	Tomislav Cavrić rekao je da se dogovorio s predsjednikom Vijeća Mjesnog odbora Kupinečki Kraljevec I. da će se to izvesti iz sredstava asfalterskog programa. Potom navodi primjer problema s projektantom, koji je prilikom izrade idejnog projekta slučajno ispustio tri stambena objekta te da Ivana Pogačić i on nisu dobili uvid u idejni projekt, vjerojatno se kanalizacija ne bi izgradila do kraja ulice. U Grančarskoj ulici V. odvojku izvođač ima problem s izvođenjem radova, navodno u napravljenom cjevovodu postoji rupa koja se mora zatvoriti iznutra. Izvođač je uveden u posao u lipnju 2021. godine, a rok za izvršenje radova mu je bio dva mjeseca. Obećao je da će za idući tjedan naručiti podizvođača koji može zavariti rupu, a nakon čega se može zatražiti interni tehničkih pregled od Vodoopskrbe i odvodnje d.o.o. Projektant koji je projektirao nogostup u Češkoj ulici u Odranskom Obrežu napravio je projekt bez oborinske odvodnje, kad je napravio ispravak projekta rekao je da ne zna kome bi ispravljeni projekt dostavio. Projektna dokumentacija za izgradnju nogostupa u Golobreškoj ulici I. odvojku je loše napravljena te je projektant nogostup isprojektirao na sredini prometnice iako postoji  dovoljno širok koridor da se kolnik proširi. Sutra u 16 sati na Golobreškoj ulici I. odvojku organiziran je sastanak s izvođačem radova i projektantom kako bi se pokušalo iznaći rješenje za navedeni problem. Marina Pucević, Tomislav Cavrić i Milan Kulaš razgovarali su o načinu na koji se može raskinuti posao koji je ugovoren s izvođačem za kojeg se očekuje da ne može kvalitetno izvesti radove. Tomislav Cavrić rekao je kako je doveden u situaciju da svaki projekt mora pregledavati kako bi spriječio da se događaju takve greške i problemi s projektima.
	Povela se kratka rasprava o problemima s izvođačima radova i načinu kako se izvođača koji ne izvrši pošteno i korektno svoje poslove može staviti na crnu listu u kojoj su sudjelovali Vladimir Iviček, Marina Pucević, Ivica Kovačić, Milan Kulaš i Tomislav Cavrić. Zaključeno je kako gradonačelnika treba izvijestiti o problemima s kojima se Vijeće Gradske četvrti Brezovica suočava. Raspravljalo se o načinu, koliko se takva problematika može iznijeti na Koordinaciji gradonačelnika, predsjednika Gradske skupštine i predsjednika vijeća gradskih četvrti ili vijećničkim pitanjima za vrijeme sjednice Skupštine Grada Zagreba. Tomislav Cavrić rekao je kako bi napravio tematski sastanak vezano uz probleme Brezovice s Gradonačelnikom Grada Zagreba i s pročelnicom Gradskog ureda za mjesnu samoupravu, civilnu zaštitu i sigurnost.
	Milan Kulaš i Marina Pucević kratko su razgovarali o novonajavljenom sastanku s predstavnicima Zagrebačkog holdinga, komunalnog i prometnog redarstva po gradskim četvrtima te koliko od takvih sastanaka ima koristi.
	Srećko Tatar pitao je kako ide realizacija akcija iz Plana komunalnih aktivnosti Gradske četvrti Brezovica - stavka igrališta i zelene površine, te kakva je realizacija asfalterskih programa vijeća mjesnih odbora. Požalio se na održavanje prometnica od Zagrebačkih cesta obzirom da se za najosnovnije stvari kao što su sanacije udarne rupe nekoliko puta treba tražiti izvršenje prije nego što se nešto napravi. 
	Tomislav Cavrić odgovorio je da je zbog takvih problema zatražio sastanak s voditeljom Podružnice Zagrebačke ceste, gospodinom Juricom Krležom, koji će se održati u ponedjeljak idući tjedan. Ukoliko netko želi iznijeti svoj prigovor, može s njime doći na sastanak. Na sastanku će biti i pomoćnik pročelnice Gradskog ureda za mjesnu samoupravu, civilnu zaštitu i sigurnost koji je zadužen za provedbu komunalnih akcija te će ga pitati vezano uz realizaciju asfaletskog programa. Prema neslužbenoj informaciji iz Zrinjevca, idući ponedjeljak kreću radovi na postavljanju sprava za street workout na zelenoj površini u ulici Ašpergeri. Na istoj čestici Sektor za komunalne poslove i javne površine Gradskog ureda za obnovu, izgradnju, prostorno uređenje, graditeljstvo, komunalne poslove i promet nije htio donijeti rješenje kojim se dopušta postava stolova i klupa. 
	Srećko Tatar podsjetio je kako je za katastarsku općinu Kupinečki Kraljevec napravljena katastarska izmjera i kako bi ista trebala biti u vlasništvu Grada Zagreba. 
	Milan Kulaš odgovorio je kako novo vlasničko stanje još nije upisano. 
	Tomislav Cavrić zvao je rukovoditelja radova Zrinjevca, on mu je rekao kako ne može raditi bez rješenja Gradskog ureda za obnovu, izgradnju, prostorno uređenje, graditeljstvo, komunalne poslove i promet. 
	Zlatko Katulić rekao je kako akcija u Nabrežju nije u potpunosti realizirana s obzirom na to da se nije još posadila nova trava na dječjem igralištu. 
	Zdravko Harmicar pitao je kada bi se postava roštilja u Horvatima trebala uvrstiti u Plan komunalnih aktivnosti Gradske četvrti Brezovica.
	Milan Kulaš odgovorio je da se za sadnju trave vjerojatno čeka jesen, a da su sve druge radnje u akciji uređenja dječjeg igrališta izvršene. Milan Kulaš rekao je da se akcija postave roštilja može unijeti u plan prilikom rebalansa. 

Ad 3) Prijedlog zaključka o prijedlogu za obnovu prometne signalizacije na području Gradske četvrti Brezovica

        Predsjednik Vijeća Tomislav Cavrić konstatira da su članovi Vijeća primili Prijedlog u pisanom obliku. Izvještava kako se čuo s rukovoditeljom RJ Signalizacija i semafori (Zagrebačke ceste) koji mu se požalio na nedostatak sredstva za rad – znakova, boje i ostalog materijala. S obzirom na rješenje Sektora za promet – Gradskog ureda za obnovu, izgradnju, prostorno uređenje, graditeljstvo, komunalne poslove i promet vezano uz uspostavu stajališta u Zadvorskom, a za potrebu autobusne linije 159 Savski most – Strmec Odranski zatražio je rukovoditelja RJ Signalizacije i semafori da se žurno postave znakovi. 
	Ivica Mavračić upozorio je da Vijeće Mjesnog odbora Horvati već tri godine moli postavu odbojne ograde u ulici Reščići prema šumi i Pavučnjaku gdje se učestalo događaju automobilske nesreće i izlijetanja vozila sa ceste. Neki dan čovjek je zamalo poginuo kad je vozilo odletjelo kod mosta sa ceste. 
	Zlatko Katulić zamolio je voditelja Područnog odsjeka Brezovica (Novi Zagreb) da provjeri situaciju što je s zaključkom Vijeća Mjesnog odbora Horvati koji je otišao prema Sektoru za promet – Gradskog ureda za obnovu, izgradnju, prostorno uređenje, graditeljstvo, komunalne poslove i promet prethodno dostavljen, predlaže da se za iduću sjednicu sastavi zaključak kojim se traži rješavanje navedenog problema.
Budući da se više nitko ne javlja za riječ, Tomislav Cavrić daje Prijedlog na glasovanje. Vijeće je jednoglasno (11 „za“) donijelo 


ZAKLJUČAK 
 o prijedlogu za obnovu prometne signalizacije na području Gradske četvrti Brezovica


1. Vijeće je razmotrilo potrebu obnove prometne signalizacije na području Gradske četvrti Brezovica.

2. Vijeće predlaže obnovu prometne signalizacije, posebno kod dječjih vrtića i škola, i to kako slijedi:

a) MO Brezovica - OŠ Brezovica:
- Brezovička cesta 98 a, kod kolnog ulaza u OŠ, nedostaje znak, stoji samo nosač - stup 
- Brezovička cesta 100, obnova horizontalne prometne signalizacije na autobusnom terminalu          - obnova horizontalne prometne signalizacije "pješački prijelaz" i „bus“                                             - prometni znak "obavezan smjer" potrebno ispraviti položaj
b) MO Demerje - PŠ Demerje, Demerska 41                                                                                         - znak "dopuštena brzina 40 km/h", izblijedio                                                                                      - Demerska 33 - znak za uspornik "pčela" – oštečen                                                                             - Demerska 21 - otuđen znak, stoji samo nosač - stup
c) MO Dragonožec, DV Potočić - Šipkovina kod kbr. 5 - oznaka uspornika "pčela" oštečena
- PŠ Dragonožec, Donjodragonoška cesta, kod kbr. 41, stup prometnog znaka iskrivljen                     - Pod Stoborom - izlaz na Donjodragonošku cestu - stup bez znaka                             (Napomena: radi oštećenja zgrade nakon potresa nastava se održava u objektu MO Dragonožec, Donjodragonoška cesta 30.)

d) MO Kupinečki Kraljevec, PŠ Kupinečki Kraljevec, Kraljevečki brijegi 90, obnova horizontalne signalizacije - bojanje zebri, oznaka za stajalište autobusa

e) MO Odranski Obrež – PŠ Odranski Obrež, Obreška cesta 10                                                                                             - prometni znak "dopuštena brzina 40 km/h" izblijedio                                                                        - obnova pješačkih prijelaza na uzdignutoj plohi kolnika i obnova uzdignute plohe kod škole te oznaka za autobusno stajalište.

3. Ovaj se zaključak dostavlja Gradskom uredu za mjesnu samoupravu, civilnu zaštitu i sigurnost te Zagrebačkom holdingu d.o.o., Podružnici Zagrebačke ceste, Donje Svetice 48.

Ad 4) Prijedlog zaključka o zahtjevu za žurnije izvođenje vodoopskrbnih i kanalizacijskih
         priključaka na području Gradske četvrti Brezovica

Predsjednik Vijeća konstatira da su članovi Vijeća uz ovu točku dnevnog reda primili Prijedlog zaključka te informira da je zatražio sastanak s direktorom Vodoopskrbe i odvodnje d.o.o. Na sastanku bi zamolili da Vodoopskrba i odvodnja d.o.o. financira projekte na području naselja Kupinečki Kraljevec i da se žurno izvedu priključci u Drežniku s obzirom na to da su Zagrebačke ceste spremne da asfaltiraju. Potpredsjednica Vijeća Mjesnog odbora Kupinečki Kraljevec I zatražila je da se rekonstruira cjevovod u ulicama Kraljevečki brijegi V. i VI. odvojak. 
Milan Kulaš rekao je kako na sastanku u rujnu 2021. godine Vodoopskrba i odvodnja d.o.o. odbila preuzeti posao rekonstrukcije cjevovoda u navedenim ulicama.
Marina Pucević zamolila je da se prilikom sastanka provjeri u kojoj je fazi Voda u svakom kućanstvu.
Srećko Tatar pitao je li priključak još uvijek besplatan. 
Milan Kulaš odgovorio je da priključak nije besplatan od prošle jeseni kad je Gradska skupština Grada Zagreba donijela Odluku o obustavi plaćanja troškova izgradnje priključka na komunalne vodne građevine, a tko je predao uredno popunjen zahtjev do kraja prošle godine, ne bi trebao platiti.
Marina Pucević, Milan Kulaš, Srećko Tatar i Tomislav Cavrić kratko su razgovarali o iznosu cijene priključka i potrebi olakšavanja građanima priključenja na vodoopskrbni cjevovod i kanalizaciju. Članovi Vijeća izrazili su bojaznost da će visoke cijene priključka dio građana odbiti od priključenja na sustav. 
Zdravko Harmicar rekao je da bi intencija Grada Zagreba trebala biti da se lokalni vodovodi zatvore tamo gdje postoji zagrebački vodovod, ponajviše zbog neispravnosti vode iz lokalnih voda za piće. 
Milan Kulaš rekao je kako predsjednici vijeća mjesnih odbora na području kojih postoje lokalni vodovodi dobivaju ispitni izvještaj o analizi vode za ljudsku potrošnju. 


      S obzirom na to da se nitko ne javlja za riječ, daje Prijedlog na glasovanje.
      Vijeće je jednoglasno (11 „za“) donijelo 

ZAKLJUČAK 
                 o zahtjevu za žurnije izvođenje vodoopskrbnih i kanalizacijskih priključaka 
                                                    na području Gradske četvrti Brezovica


1. Vijeće je razmotrilo trenutno stanje izvođenja vodoopskrbnih i kanalizacijskih priključaka na području Gradske četvrti Brezovica.

2. Vijeće traži žurnije izvođenje vodoopskrbnih i kanalizacijskih priključaka u ulicama u kojima je ista izgrađena iz sredstava Plana komunalnih aktivnosti Gradske četvrti Brezovica u 2021. i sredstava Vodoopskrbe i odvodnje d.o.o. 
    
3. Ovaj se zaključak dostavlja gradonačelniku Grada Zagreba Tomislavu Tomaševiću, Vodoopskrbi i odvodnji d.o.o. i Gradskom uredu za mjesnu samoupravu, civilnu zaštitu i sigurnost.


                      
Ad 5) Pitanja, prijedlozi i obavijesti

          Predsjednik Vijeća, Tomislav Cavrić obavještava članove da je na stranicama Grada Zagreba objavljen Posebni javni poziv za financiranje programa kulture i umjetnosti u zajednici. 
	Irena Borovina zamolila je da se javni poziv proslijedi predsjednicima vijeća mjesnih odbora te dodala da stoji na raspolaganju za pomoć oko prijave. Navela je kako je ovo način na koji Grad Zagreb želi financirati mjesna događanja kao što je npr. dan mjesnog odbora. Udruge ili privatne osobe koje su na nekom području trebaju se prijaviti da bi dobile sredstva koja se moraju iskoristiti do travnja iduće godine. Rok za prijavu je do 15. rujna 2022. godine, a prijava treba biti u partnerstvu s nekom ustanovom kojoj je Grad Zagreb osnivač.
	Milan Kulaš kaže da bi partnerska ustanova u Brezovici trebao biti Centar za kulturu Novi Zagreb. Pitao je, s obzirom na popunjavanje izjava o nepostojanju dvostrukog financiranja, hoće li se mjesna događanja koja se prijave dalje moći financirati sredstvima Gradske četvrti Brezovica.
Ivan Pucko rekao je kako misli da nije moguće financiranje iz dvaju izvora. Također smatra problematičnim da se novac mora utrošiti do 1. lipnja 2022. godine.
	Irena Borovina odgovorila je kako će biti i drugih natječaja u narednim razdobljima. Dvostruko financiranje znači da se za izvedbu istog posla ne uzme novac iz dva izvora financiranja. Načelno bi se trebalo moći platiti izvođača iz jednog izvora te šator iz drugog izvora.
	Tomislav Cavrić izvještava članove Vijeća vezano uz zastoj radova na rekonstrukciji dijela zgrade javne namjene društvenog doma i prenamjene u područni dječji vrtić u Odranskom Obrežu. Ishođenom građevinskom dozvolom predviđeno je rušenje nelegalnog dijela objekta veličine 47m2 u kojem se danas nalazi zakupac trgovina Trgostil koja ima sklopljen ugovor o najmu s Gradskim uredom za upravljanje imovinom i stanovanje. Održan je neformalni sastanak na gradilištu s izvođačem, projektantom, predstavnikom Trgostila i predstavnikom vijeća mjesnog odbora. Obratila mu se voditeljica Odjela za planiranje i održavanje objekata Vanda Ritz koja je najavila organizaciju sastanka idući tjedan. 
	Članovi Vijeća Marina Pucević, Tomislav Cavrić, Zdravko Harmicar, Zlatko Katulić raspravljali su opcijama za rješavanje problema. Ivica Kovačić i Marina Pucević istaknuli su da bi za Odranski Obrež kao naselje bilo problematično da ostanu bez dućana. 
Petar Vukelić istaknuo je da prije donošenja bilo kakvih zaključaka treba pričekati sastanak u Gradskom uredu za obrazovanje, sport i mlade, na kojem će u koordinaciji između gradskih ureda, projektanta i izvođača biti ponuđene opcije za rješavanje ovog problema. Na neformalnom sastanku predstavnica Gradskog ureda za upravljanje imovinom i stanovanje istaknula je da se u nelegalnom prostoru uz skladište nalazi sanitarni čvor te stambena jedinica za najam koje se neće moći dalje iznajmiti za trgovačku djelatnost izvršenjem radova rušenja. 
	Tomislav Cavrić informira članove Vijeća o Odluci Uprave Društva Zagrebačkog holdinga d.o.o. vezano uz primjenu cjenika za nerazvrstane ceste na području Grada Zagreba za 2022., a kojom su povećane jedinične cijene Zagrebačkih cesta.
	Vladimir Iviček pitao je koliko je u postotku izvedeno akcija iz Plana komunalnih aktivnosti Gradske četvrti Brezovica. 
	Milan Kulaš odgovorio je da je postotok izvedenosti akcija iz Plana između 10 i 20%.
	Zdravko Harmicar postavio je pitanje što danas u Brezovici rade Zagrebačke ceste.
	Milan Kulaš odgovorio je da svi predsjednici vijeća mjesnih odbora kod kojih se nešto radi taj tjedan dobiju dnevni plan radova Zagrebačkih cesta. Trenutno se izvode radovi u Brezovici, Horvatima, Demerju i Lipnici. 
	Zlatko Katulić pitao je jesu li počeli radovi iz asfalterskog programa na području Gradske četvrti Brezovica. Zatim je postavio pitanje kada se planiraju radovi sanacije asfaltnog igrališta u dvorištu Osnovne škole Stjepana Bencekovića.
	Tomislav Cavrić rekao je kako je ukupno realizirano 25% od ukupnog asfalterskog programa. Na sastanku u Zagrebačkim cestama saznat će kojom dinamikom i kako će se nastaviti radovi iz asfalterskog programa.
	Petar Vukelić odgovorio je da se radovi sanacije asfaltnog igrališta nalaze u aneksu ugovora sa Zrinjevcem, da je nazvao rukovoditelja radova Zrinjevca i zamolio da se akcija što prije izvrši s obzirom na početak školske godine.
          Predsjednik Tomislav Cavrić zahvaljuje članovima na radu te zaključuje  15. sjednicu  Vijeća Gradske četvrti Brezovica.

          Dovršeno u 18,30 sati.
            Zapisnik izradio:
             Petar Vukelić

